Nafarroako Parlamentuko Mahaiak, 2018ko urriaren 8an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Alberto Catalán Higueras jaunak aurkezturiko mozioa, zeinaren bidez Hezkuntza Departamentua premiatzen baita maisu-maistren kidegorako lan-eskaintza publikorako deialdia segurtasun juridikoz egin dezan.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2018ko urriaren 8an

Lehendakaria: Ainhoa Aznárez Igarza

MOZIOAREN TESTUA

Nafarroako Gorteetako kide den eta Unión del Pueblo Navarro (UPN) talde parlamentarioari atxikita dagoen Alberto Catalán Higueras jaunak, Legebiltzarreko Erregelamenduan ezarritakoaren babesean, honako mozio hau aurkezten du, Osoko Bilkuran eztabaidatzeko eta bozkatzeko:

2019an Nafarroako Haur eta Lehen Hezkuntzako maisu-maistren kidegorako lan-eskaintza publikoa eginen da.

2018ko apirilaren 17ko 73. Nafarroako Aldizkari Ofizialak argitara eman zuen 1156/2018 Ebazpena, apirilaren 4koa, Giza Baliabideen Zerbitzuko zuzendariak emana, zeinaren bidez onesten baitira, batetik, maisu-maistren kidegoan Nafarroako Foru Komunitateko Administrazioaren kudeaketa-esparruko lanpostuetara sartzeko hautapen prozedura, eta bestetik, maisu-maistren kidegoko karrerako langile funtzionarioek kidego horretan espezialitate berriak eskuratzeko prozedura.

Deialdian 2015eko lan-eskaintza publikoko maisu-maistren kidegoko 73 lanpostuak sartu ziren, hiru urteko epean deitu ezean haiek galtzeko modua zegoela ikusita.

Hezkuntza Departamentuko Giza Baliabideen Zerbitzuko zuzendariaren ebazpen horri buruz orobat adierazi zen ezen deialdian jasotako lanpostuen eta espezialitateen kopurua handitu eginen dela une honetan izapidetzen ari den aparteko lan-eskaintzatik heldutako lanpostuekin. Lanpostu-kopurua handitzen denean, eskabideak aurkezteko beste epe bat irekiko da, bai izangai berrientzat bai jada hasierako epean izena emandakoek merezimendu berriak aurkeztu ahal izan ditzaten.

Justizia epaitegiek lan-eskaintza horretan jasota zeuden euskarazko lanpostuak deuseztatu zituzten maisu-maistren kidegorako 2016ko deialditik –deialdia urtarrilaren 10eko 5/2016 Foru Dekretuaren bidez onetsi zen–,”plantilla organikoan izaera horrekin zehaztuta” ez daudela jotzeagatik.

Horri guztiari gehitu behar zaio aurten bertan Bigarren Hezkuntzako eta Lanbide Heziketako lan-eskaintza publikoaren deialdiaren planifikazioak eta garapenak sortutako egoera: hainbat errekurtso aurkeztu zaizkie justizia epaitegiei eta Nafarroako Gobernuari berari, eta etengabeak izan dira luzamenduak, disfuntzioak, zehaztugabetasunak eta abar.

Ezin da albo batera utzi beste autonomia erkidego batzuen jokabidea ere; izan ere, Nafarroak ez bezala, oso aurreratuta daukate deialdi hori.

Horregatik guztiagatik, honako erabaki proposamen hau aurkezten dugu:

1.- Nafarroako Parlamentuak Hezkuntza Departamentua premiatzen du maisu-maistren kidegorako lan-eskaintza publikoa ziurtasun juridikoz egin dezan.

2.- Nafarroako Parlamentuak Hezkuntza Departamentua premiatzen du deialdi horrek Nafarroaren eta Nafarroako hezkuntza-sistemaren errealitate soziolinguistikoari erantzun diezaion.

3.- Nafarroako Parlamentuak Hezkuntza Departamentua premiatzen du azaroa bukatu aitzin ezagutaraz ditzan deialdia, deitu beharreko lanpostu-kopurua, espezialitateak, hizkuntzak eta deialdia garatzeko faseak.

4.- Nafarroako Parlamentuak Hezkuntza Departamentua premiatzen du oposizioko epaitegiak koordina ditzan, kalifikazio-jarraibide eta -irizpide argi eta homogeneoak ezar ditzan eta informazio xehakatu eta osoa eman diezaien oposiziora aurkezten diren pertsonei.

5.- Nafarroako Parlamentuak Hezkuntza Departamentua premiatzen du garaiz egin ditzan deialdiaren arauak (esperientziaren balorazioa, merezimenduak, aurreko deialdietako emaitzak, kontratazio-zerrendak eta abar), oposizioa eginen duten pertsonek behar bezala ezagutu ahal izan ditzaten.

Corellan, 2018ko irailaren 29an

Foru parlamentaria: Alberto Catalán Higueras